《闰月九日刘检详入山问近作》
宋代·释居简

北涧寻新筑，东篱管旧香。雨交前九月，晴到后重阳。

蚁慕无羊肉，鸿谋缺稻粮。餐英聊自笑，辟谷竟何伤。

心远喧常寂，山深拙可藏。息阴惭恶木，同调友孤芳。

丛蓧缘苔砌，闲花蔓藓墙。寒枝繁鸟雀，落照下牛羊。

绿欠荷檠雨，青知橘未霜。岁华惊过鸟，秋思老吟螀。

老子便幽事，深云僦睡乡。指呼闲部曲，啸咏懒封疆。

率尔鸣天籁，泠然似野航。汲溪酬欸乃，濯足咏沧浪。

蚁为谁开国，蜂如我敬王。俗休嘲赋杼，骚谩吊沉湘。

兰茝新纫佩，芙蓉嫩制裳。不知元亮醉，何似接舆狂。

更复求三益，何须馈五浆。龙山在何许，云水渺相望。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。